โฆษณาเกินจริง
ช่วงที่ผ่านมา บริษัทประกันชีวิตมีการแข่งขัน มีการโหมโฆษณาแข่งกันจับกลุ่มลูกค้าวัยเกษียณเพื่อให้มาทำประกันชีวิต โดยใช้คำโฆษณาชวนเชื่อว่า &#8220;ไม่ต้องตรวจสุขภาพ&#8221; ที่กลายเป็นคำดึงดูดใจได้เป็นอย่างดี แถมด้วย &#8220;ไม่ต้องตอบคำถามสุขภาพ&#8221; ยิ่งส่งผลให้ประกันประเภทนี้ได้รับความนิยมอย่างมากจากผู้สูงอายุ
26 ส.ค. 2558

ช่วงที่ผ่านมา บริษัทประกันชีวิตมีการแข่งขัน มีการโหมโฆษณาแข่งกันจับกลุ่มลูกค้าวัยเกษียณเพื่อให้มาทำประกันชีวิต โดยใช้คำโฆษณาชวนเชื่อว่า “ไม่ต้องตรวจสุขภาพ” ที่กลายเป็นคำดึงดูดใจได้เป็นอย่างดี แถมด้วย “ไม่ต้องตอบคำถามสุขภาพ” ยิ่งส่งผลให้ประกันประเภทนี้ได้รับความนิยมอย่างมากจากผู้สูงอายุ
คำโฆษณาดังกล่าวดูเหมือนจะเข้าข่ายเป็นโฆษณาเกินจริง เมื่อมีข่าวว่า มูลนิธิเพื่อผู้บริโภค เรียกร้องให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เข้าไปตรวจสอบกรณีที่บริษัทประกันชีวิตใช้คำโฆษณาไม่ต้องตรวจสุขภาพ เพื่อทำประกัน แต่เมื่อผู้ทำประกันเสียชีวิต บริษัทประกันกลับบิดพลิ้ว ไม่จ่ายเงินชดเชยตามสัญญากรมธรรม์ 
อย่างไรก็ตาม เมื่อวันที่ 23 ม.ค. 2556 คปภ.มีมติเห็นชอบหลักการกรอบการโฆษณาเสนอขายผลิตภัณฑ์ประกันภัยของบริษัทประกันชีวิต ประกันวินาศภัย และนายหน้าประกันชีวิต ประกันวินาศภัย เพื่อเป็นการปกป้องสิทธิประโยชน์ให้กับประชาชน 
สาระสำคัญของกรอบการโฆษณาเสนอขายผลิตภัณฑ์ประกัน คือ
- ข้อความที่โฆษณาต้องไม่เป็นเท็จหรือเกินความจริง
- ข้อความที่โฆษณาต้องมีความชัดเจน เข้าใจง่าย ไม่กำกวม
- ข้อความที่โฆษณาต้องไม่ก่อให้เกิดความเข้าใจผิดในสาระสำคัญเกี่ยวกับตัวผลิตภัณฑ์หรือการจ่ายผลประโยชน์
- ในการโฆษณาที่ระบุ “ไม่ต้องตรวจสุขภาพ” จะต้องระบุให้ชัดเจนด้วยว่าต้องแถลงเกี่ยวกับสุขภาพในใบคำขอเอาประกันภัย/ชีวิตด้วยหรือไม่ หากมีการแถลงเกี่ยวกับสุขภาพต้องระบุเพิ่มด้วยว่า การแถลงสุขภาพเป็นเพียงปัจจัยหนึ่งในการพิจารณารับประกันภัย/ชีวิต
- ให้ระบุคำเตือน ข้อความว่า “ผู้ซื้อควรทำความเข้าใจในรายละเอียดความคุ้มครองและเงื่อนไขก่อนตัดสินใจทำประกันภัยทุกครั้ง” หรือข้อความอื่นที่มีความหมายทำนองเดียวกัน
ไม่เพียงที่ คปภ.จะต้องลงมาตรวจสอบปัญหาดังกล่าว สำนักงานคณะกรรมการคุ้มครองผู้บริโภค (สคบ.) ในฐานะที่กำกับดูแลคุ้มครองผู้บริโภคด้านโฆษณาก็ควรเข้ามาตรวจสอบด้วยว่า เป็นการโฆษณาเกินจริงหรือไม่ด้วย เพราะหากโฆษณาเกินจริงก็ต้องมีการลงโทษ เพื่อไม่ให้เอาเปรียบผู้บริโภค